બંધ શયનખંડની વાતો ધીમે ધીમે બારણાં વીંધીને બહાર પ્રસરવા માંડી. વિજયરાજ કંઇ મૂક-બધીર કે અંધ થોડા હતા? પૂરાં પાંચ-પાંચ વર્ષ સુધી અંગજાનું એકધારું તપ જોયા પછી એક દિવસ એમણે અંગજાને પોતાની પાસે બોલાવી. કહ્યું, ‘બેટા! ઘૂમટો કાઢી નાખો. આજથી તમે આ ઘરની વહુ નહીં પણ દીકરી છો. આપણા સમાજમાં સદીઓથી ચાલ્યા આવતા રીત-રિવાજો એક ચોક્કસ અર્થમાં યોગ્ય જ છે, પણ આજથી હું તમને એ બધામાંથી મુક્ત કરું છું. તમે લગ્ન પહેલાં પિયરમાં હતાં ત્યારે જેવાં કપડાં પહેરતાં હતાં, એવાં હવે પહેરી શકો છો. તમે બહેનપણીઓ સાથે હરવા-ફરવા જઇ શકો છો. રેસ્ટોરામાં કે થિયેટરમાં પણ જઇ શકો છો. મને તમારી વિવેકબુદ્ધિ પર સંપૂર્ણ વિશ્વાસ છે.’